**Bing** on brittiläinen lasten animaatiosarja, jota tuotettiin vuosina 2014–2019. Se perustuu Ted Dewanin lastenkirjoihin. Suomessa sarjaa esitetään Nelonen-kanavalla. Sarja on voittanut useita palkintoja.

Sarja seuraa 3-vuotiaan Bing-pupun ja hänen ystäviensä elämää. Bing kohtaa jatkuvasti jokapäiväisiä ongelmia ja hankalia tilanteita, mutta lopulta asiat aina kääntyvät parhain päin. Lapsihahmot ovat antropomorfisia eläimiä, ja heistä huolta pitävät aikuishahmot ovat pienikokoisempia pehmolelun kaltaisia olentoja. Sarjaa tehtiin ensin 78 jaksoa vuosina 2014–2015 ja myöhemmin vielä 26 lisäjaksoa loppuvuodesta 2019.

Hahmot
------

**Bing** on sarjan päähenkilö, 3-vuotias energinen ja utelias kani, jolle aina sattuu ja tapahtuu kaikenlaista uutta. Bing ihailee Hoppity Voosh -nimistä kuvitteellista kanisupersankaria, josta hänellä on pehmolelu ja useita muitakin tavaroita kuten kirjoja ja astioita. Bing usein harmistuu kohdatessaan jonkin ongelman, mutta saa aina lopulta apua/lohtua Flopilta tai muilta.

**Flop** on Bingin huoltaja, pieni oranssi pehmolelun kaltainen olento, joka kulkee Bingin rinnalla auttaen häntä tai opettamassa hänelle asioita. Flop on viisas, kärsivällinen, kohtelias ja taitava käsistään eikä ikinä menetä malttiaan. Hän usein antaa Bingin tehdä jotain epäviisasta, jotta hän oppisi virheistään. Flop on Bingin mieliksi nimennyt kodinkoneita, esimerkiksi Brenda-tehosekoitin, Vuuvuu-imuri ja Poppauuni. Flop sanoo joka jakson alussa "kulman takana, ei kaukana [tapahtuu jotain]", ja joka jakson lopussa "[jokin], se on Bing-juttu" (englanniksi Bing thing).

**Sula** on elefanttityttö, joka asuu lähellä Bingiä ja on häntä hieman vanhempi. Sula on Bingin paras ystävä ja he leikkivät usein yhdessä. Sula rakastaa kaikkea kimaltelevaa ja pukeutuu vaaleanpunaiseen mekkoon, jossa on kaksi oranssia raitaa.

**Emma** on Sulan huoltaja ja Flopin hyvä ystävä, pieni sininen elefanttipehmolelun kaltainen olento. Emma pitää kahvilaa kotitalonsa yhteydessä ja sarjan lapsihahmot kokoontuvat usein hänen ja Sulan luokse leikkimään tai askartelemaan. Emma on hyvin ystävällinen sekä kekseliäs ja hyvä järjestämään erilaisia leikkejä ja ratkomaan erimielisyyksiä. Hän on myös käytännöllinen sekä Flopia temperamenttisempi ja säännöt ovat hänelle tärkeitä. Emma tykkää ruoanlaitosta ja puutarhan hoidosta.

**Pando** on pandapoika ja Bingin hyvä ystävä. Hän on suunnilleen Bingin ikäinen ja asuu hänen naapurissaan. Pando on fyysisesti rohkea, energinen, erittäin liikunnallinen ja rakastaa leikkipuiston laitteita. Hän on Bingin tavoin Hoppity Vooshin fani. Pandolla on jakson alussa keltaiset shortsit valkoisten aloshousujen päällä, mutta hän yleensä riisuu shortsit pois jakson aikana.

**Padget** on Pandon huoltaja ja Flopin ystävä, pieni vihreä pehmolelun kaltainen olento. Padget pyörittää lähikauppaa, jossa sarjan muut hahmot vierailevat. Hän on hyvin lempeä, huolehtivainen ja rauhallinen. Padget on Pandon tavoin liikunnallinen ja hänet nähdään usein juoksulenkillä.

**Coco** on Bingin serkku ja Charlien isosisko. Hän on noin 10-vuotiaana lapsihahmoista selkeästi vanhin ja ainoa joka käy koulua. Coco rakastaa violettia ja hänen korvissaan on hiuslenkit, joiden sisällä on väriliituja. Coco hoitaa usein pikkuveljeään Charlieta ja vierailee hänen kanssaan Bingin luona, jolle Coco tykkää opettaa oppimiaan asioita. Coco on puhelias, mielikuvituksellinen, luova ja tykkää tanssimisesta.

**Charlie** on Cocon pikkuveli, joka on vauva. Hän ei vielä osaa kävellä eikä puhua, ja laittaa suuhunsa kaiken mitä saa käsiinsä. Charlie on aina puettuna keltaiseen haalariin.

**Molly** on Cocon ja Charlien huoltaja, pieni punainen pehmolelun kaltainen olento, jolla on silmälasit. Molly työskentelee sairaanhoitajana eikä juuri koskaan esiinny sarjassa, todennäköisesti työkiireiden vuoksi. Välillä Molly tuo Charlien Flopille hoitoon, mutta yleensä Coco ja Charlie vierailevat siellä kaksistaan.

**Nicky** on Sulan serkku, joka on selkeästi häntä nuorempi mutta osaa puhua vähän. Hän tuli sarjaan mukaan vasta neljännelle tuotantokaudelle eikä siis esiinny suurimmassa osassa jaksoista. Nickyllä on silmälasit ja yllään oranssi t-paita.

**Gilly** on jäätelöauton kuljettaja, keltainen pehmolelun kaltainen olento jolla on silmälasit ja musta pystytukka. Hänen valikoimistaan löytyy erilaisia jäätelöitä ja mehujäitä. Gilly omistaa Popsi-nimisen koiran, jonka sisko Säde on ollut myös Gillyn luona hoidossa.

Jaksot
------


|  |  |  |
| --- | --- | --- |
| Kausi 1 (2014)
1. Ilotulitus (*Fireworks*)
2. Heippa (*Bye Bye*)
3. Keinu (*Swing*)
4. Palikat (*Blocks*)
5. Sorsat (*Ducks*)
6. Pirtelö (*Smoothie*)
7. Sammakko (*Frog*)
8. Parkkitalo (*Car Park*)
9. Varjo (*Shadow*)
10. Patsasleikki (*Musical Statues*)
11. Vuuvuu (*Voo Voo*)
12. Liukumäki (*Here I Go*)
13. Kasvaminen (*Growing*)
14. Ätsih! (*Atchoo!*)
15. Piilosta (*Hide and Seek*)
16. Leipomassa (*Bake*)
17. Juna (*Train*)
18. Hyvästely (*Say Goodbye*)
19. Kateissa (*Lost*)
20. Piknik (*Picnic*)
21. Ilmapallo (*Balloon*)
22. Pukuleikki (*Dressing Up*)
23. Kortti Sulalle (*Something for Sula*)
24. Kyky (*Knack*)
25. Sydämet (*Hearts*)
26. Tarinatuokio (*Storytime*)

 | Kausi 2 (2014)
1. Lahja (*Giving*)
2. Hulavanne (*Hula Hoop*)
3. Isot saappaat (*Big Boots*)
4. Kuplat (*Bubbles*)
5. Lastenallas (*Paddling Pool*)
6. Liina (*Blankie*)
7. Pöö (*Boo*)
8. Juttutaksi (*Talkie Taxi*)
9. Leija (*Kite*)
10. Lisää (*More*)
11. Kimallustaikaa (*Sparkle Magic*)
12. Puu (*Tree*)
13. Missä Flop? (*Where’s Flop?*)
14. Eväsrasia (*Lunchbox*)
15. Yökylässä (*Sleepover*)
16. Yllätyskone (*Surprise Machine*)
17. Pyörryksissä (*Dizzy*)
18. Maja (*House*)
19. Mehujää (*Ice Lolly*)
20. Maalaus (*Mural*)
21. Piilossa (*Hiding*)
22. Hiekkalinna (*Sandcastle*)
23. Tammenterhot (*Acorns*)
24. Kilikengät (*Jingly Shoes*)
25. Flopia hoitamassa (*Looking After Flop*)
26. Musiikkia (*Music*)

 | Kausi 3 (2014–2015)
1. Hepoti hoppity Voosh! (*Hippoty Hoppity Voosh*)
2. Lohikäärme (*Dragon Breath*)
3. No niin, Charlie (*Come on Charlie*)
4. Skeittilauta (*Skateboard*)
5. Perhonen (*Butterfly*)
6. Liitudinosaurus (*Chalk Dinosaur*)
7. Peruna (*Potato*)
8. Kumpparit (*Wellies*)
9. Jäätelö (*Ice Cream*)
10. Laastarit (*Plasters*)
11. Kissa (*Cat*)
12. Voikukka (*Dandelion*)
13. Vuush (*Voosh*)
14. Luonnontutkija (*Nature Explorer*)
15. Valinta (*Choosing*)
16. Pimeä (*Dark*)
17. Jumissa (*Stuck*)
18. Kakku (*Cake*)
19. Toisen oma (*Not Yours*)
20. Minun (*Mine*)
21. Lounas (*Lunch*)
22. Hau! (*Woof!*)
23. Munaukko (*Eggy Head*)
24. Lelujuhla (*Toy Party*)
25. Kännykkä (*Mobile Phone*)
26. Esitys (*Show*)

 |

### Kausi 4 (2019)

1. Nicky (*Nicky*)
2. Halloween (*Halloween*)
3. Kasvomaalaus (*Face Paint*)
4. Rokotus (*Vaccination*)
5. Lehtikuvat (*Leaf Pictures*)
6. Paloauto (*Fire Engine*)
7. Tuherrus (*Squiggle*)
8. Pyjamabileet (*PJ Party*)
9. Letku (*Hose Pipe*)
10. Synttärit (*Birthday*)
11. Leikkimökki (*Playhouse*)
12. Nimet (*Names*)
13. Retkeily (*Camping*)
14. Bussi (*Bus Ride*)
15. Magneetit (*Magnets*)
16. Kauppa (*Shop*)
17. Pallo (*Ball*)
18. Vahinko (*Accident*)
19. Nukketeatteri (*Puppet Show*)
20. Charlien syytä (*Charlie Did It*)
21. Hoppityn apuna (*Helping Hoppity*)
22. Satu (*Story*)
23. Hyppely (*Skipping*)
24. Fossiili (*Fossil*)
25. Lahjat (*Presents*)
26. Lumi (*Snow*)

Lähteet
-------

1. 1 2  Bing: One of the Best Shows for Preschool Age Kids *movieweb.com*.  14.9.2022. Viitattu 6.6.2023. (englanniksi)
2. ↑  Bing | TV-lähetykset *nelonen.fi*. Viitattu 6.6.2023.
3. ↑  Discover all about the pre-school animation, Bing. *acamarfilms.com*. Viitattu 6.6.2023. (englanniksi)
4. ↑  Bing Wins PRIX ROYAL Paris Animation Award for Best Animation! *brownbagfilms.com*. Viitattu 6.6.2023. (englanniksi)
5. 1 2  Bing | Ohjelmatiedot, TV-esitykset ja suoratoisto | TV-opas | Telkku *iltalehti.fi*. Viitattu 6.6.2023.
6. 1 2  Bing - Episode List *tvmaze.com*. Viitattu 6.6.2023. (englanniksi)